ফের ম্যাচ ফিক্সিংয়ের ভয়ঙ্কর অভিযোগে বিদ্ধ ক্রিকেট মহল। আর সেখানে জড়িয়ে গেল বিরাট কোহলি, রোহিত শর্মা, উমর আকমলদের মতো তারকা ক্রিকেটারদের নামও। আন্তর্জাতিক প্রচারমাধ্যম আল জাজিরার বিস্ফোরক প্রতিবেদনে জানিয়ে দেওয়া হয়েছে, অভিযুক্ত ম্যাচ ফিক্সার আনিল মুনওয়ার এবং তাঁর সাঙ্গোপাঙ্গোদের প্রতিষ্ঠিত ক্রিকেটারদের আশেপাশে ঘুরতে এবং কথাবার্তা বলতে দেখা গিয়েছিল। তারকা ক্রিকেটারদের এই তালিকাতেই উঠে এসেছে বিরাট কোহলি, সুরেশ রায়না, রোহিত শর্মা, লক্ষীপতি বালাজি, অস্ট্রেলিয়ার অ্যান্ডি বিচেল, পাকিস্তানের উমর আকমলের মতো ক্রিকেটারদের নাম। তবে ঘটনা আজকের নয়, ছয় বছরের পুরনো। ২০১২ সালে শ্রীলঙ্কায় টি টোয়েন্টি বিশ্বকাপ চলাকালীনই নাকি ঘটেছিল এমন তাৎপর্যপূর্ণ ঘটনা।

এই বিষয়ে অন্যান্য খবর

আইপিএল ফাইনালে ম্যাচ ফিক্সিংয়ের অভিযোগে উত্তাল সোশ্যাল মিডিয়া! ধোনিদের প্রতিপক্ষের নাম ‘ফাঁস’ 
গড়াপেটায় এবার নাম বিশ্বকাপজয়ী ভারতীয় ক্রিকেটারের, তোলপাড় ক্রিকেটমহলে
মিনার্ভা ম্যাচ কি গড়াপেটা! অভিযোগের সামনে মুখ খুললেন রঞ্জিত বাজাজ 


নিজস্ব ওয়েবসাইটের প্রতিবেদনে সংশ্লিষ্ট ক্রিকেটারদের সঙ্গে আনিল মুনওয়ারেক একাধিক ছবি প্রকাশ করা হয়েছে। তবে তারা স্পষ্ট জানিয়েও দিয়েছে, এই ক্রিকেটাররা কোনওভাবেই স্পট ফিক্সিং কাণ্ডে জড়িত, এমনটা মোটেও প্রমাণিত নয়।
কোহলি-রোহিতদের ক্লিনচিট দেওয়া হলেও আল জাজিরার প্রতিবেদনে দাবি করা হয়েছে, বেশ কিছু নামি ক্রিকেটাররা স্পট ফিক্সিং কাণ্ডে জড়িত। প্রতিবেদনের বক্তব্য, ‘‘২০১১-২০১২ সালের প্রামাণ্য নথি অনুযায়ী, ইংল্যান্ড, অস্ট্রেলিয়া, পাকিস্তানের বেশ কিছু ক্রিকেটার যথাক্রমে ৭টা, ৫টা এবং ৩টে ম্যাচে গড়াপেটা করেছিলেন, বলে অভিযোগ।’’ যদিও সেই ক্রিকেটারদের নাম প্রকাশ করা হয়নি। 
গত রবিবারেই আল জাজিরার তরফে তদন্ত করে পাওয়া এই নথি প্রকাশ করা হয়। সেখানেই বলা হয়েছে, অভিযুক্ত ফিক্সার আনিল মুনওয়ার ২০১১-১২ তারিখে টেস্ট, ওয়ানডে, টি টোয়েন্টি মিলিয়ে ২৬বার ফিক্সিং করেছেন। মুনওয়ার দাউদ ঘনিষ্ঠ বলেই জানানো হয়েছে সেই প্রতিবেদনে।
তবে আল জাজিরা তাদের তদন্তের অসম্পাদিত ফুটেজ আইসিসিকে না দেওয়ায় ইতিমধ্যেই সর্বোচ্চ নিয়ামক সংস্থার রোষের মুখে পড়েছে। এদিকে, ইংল্যান্ড ও ওয়েলশ ক্রিকেট বোর্ড তাঁদের ক্রিকেটারদের গড়াপেটায় যুক্ত থাকার কথা সরাসরি অস্বীকার করেছে।